钦定古今图书集成/理学汇编/文学典/第100卷 > 杨循吉
## 钦定古今图书集成/理学汇编/文学典/第100卷 > 杨循吉

按《明外史》本传：“循吉，字君谦，吴县人。成化二十年进
士，授礼部主事。善病，好读书，每得意，手足踔掉，不能
自禁也，用是得颠主事名。一岁中数移病不出。弘治
初，奏乞改教，不许，遂请致仕归，年才三十有一，结庐
支硎山下，课读经史，旁通内典稗官。性狭隘，好持人
短长，又好以学问穷人，至颊赤不顾。清宁宫灾，诏求”
直言。驰疏请复建文帝尊号。格不行。父母既殁，倾赀
治坟，寝苫坟侧。武宗驻跸南都，用伶人荐，召赋《打虎
曲》，称旨。易武人装，日侍御前为乐府小令。帝以优俳
畜之，不授官。循吉以为耻。阅九月辞归。既复召至京，
会帝崩，乃还。嘉靖中，献《九庙颂》及《华阳求嗣斋仪》，报
闻而已。晚岁落寞，益坚癖自好。尚书顾璘道吴，以币
贽，促膝论文，欢甚。俄郡守邀璘，璘将赴之。循吉忽色
变，驱之出，曰：“埜人敢与贵人争客耶？”掷还其币。明日，
璘往谢，闭门不纳。卒，年八十九。其诗文自定为《松筹
堂集》，他所作又十馀种，几及千卷。

按《艺苑卮言》：杨君谦为仪部主事，与郎中不相得，因
谢病归。久之，病良已，起复除原官。循吉多病而好读
书，最不喜人间酬应。尝开卷至得意，因起踔掉不休，
人遂相目呼“颠主事云。复官弥月，再乞病告，吏部以
格不可，曰：‘郎病已复病耶？安得告？而可为者，致仕耳’。
循吉恚曰：‘吾难致仕何’？”即自劾罢，时仅三十馀。既以
归，益亡，复问外事，而踪迹益诡怪寡合，出敝冠服，羸
舆马，故以《起人易》而更侮之，又好缘文章语中伤人。
正德末，循吉老且贫，尝识伶臧贤，为上所幸爱。上一
日问谁为善词者，与偕来。贤顿首曰：“故主事杨循吉，
吴人也，善词。”上辄为诏起循吉。郡邑守令心知故，强
前为循吉治装，见循吉冠武人冠，韎韐戎锦，已怪之，
又乘势语，多侵守令。已见上毕，上每有所幸燕，令循
吉应制为新声，咸称旨受赏。然赏亡异伶伍，又不授循吉官，与秩闲，谓曰：“若娴乐，能为伶长乎？”循吉愧悔
汗浃背，谋于贤，乃以他语恳上放归。归益不自怿，诸
后进少年非薄之亡礼问者，而其文亦渐落不复进。
卒穷老以死。所著《奚囊杂纂》，未成书。

按《列朝诗集》，循吉居家好畜书，闻某所有异本，必购
求缮写。结庐支硎山下，课读经史，以松枝为筹，不精
熟不止，多至千卷。作文淫思，竟日不肯苟。其诗文，总
自定为《松筹堂集》。会萃诸总类书，曰《奚囊手镜》，多人
间未见之书，最为该博。刘子威、王元美分得其槁，今
散佚不存，可惜也。君谦序国初朱应辰诗曰：“予观诗
不以格律体裁为论，惟求直吐胸怀，实叙景象，妇人
小子，皆晓所谓者，然后定为好诗。其他饾饤攒簇，拘
拘拾古人涕唾者，亦木偶之假线索以举动者，吾无
取焉。大抵景物不穷，人事随变，位置迁易，在在成状，
古人岂能道尽，不复可置语。清篇新句，目中竞列，特
患吟哦不到耳。君谦为诗，傲兀自放”，多阑入卢仝、任
华诸家，不屑屑规摹“三唐”，故其持论如此。

按《苏州府志》：“杨循吉，字君谦，吴县人。读书南峰山，自
号南峰。少从舅氏刘昌学《易》。弱冠领成化丁酉乡荐，
甲辰成进士，授礼部主事。时郎中上奏，语涉中宫，忘
循吉在告，误佥其名。上责郎不敬，连循吉。人劝其自
白。循吉恐累郎，愈重人谒侍罪。后得释，辇下翕然称
长厚。以文字为诸公卿推毂，名籍甚。而会曹事烦，性”
不习，暇则笺《南华篇》以见意。俄病，请改教职，不允，遂
乞致仕，年仅三十一，又翕然称高尚。归途登泰山，读
先秦碑，徘徊四顾，下访封禅、明堂诸遗迹。林居七载。
会有诏求直言，循吉上封事，以故礼官得言礼，请复
建文帝号，以景王及元顺帝为比，不报。迄神宗始得
复实，循吉为之开端。结庐天峰院，构野兴堂，折松枝
为筹课，《麟、葩》二经馀书及内外典、稗官杂说罔不通。
诏举隐逸，台察首以循吉荐，力辞不应。晚岁益贫，武
宗南巡，于北固山见循吉，留题召之。循吉著武人冠
衣，韎韐趋见，命作乐府，立撰以进，上称赏不置。会晏
驾，未及召用，遂还，筑室支硎。时知县苏祐以县志请
为操笔，稍存一县典故。然年力已衰，搜考不及详核。
世宗朝肇兴九庙，循吉上颂，并华阳斋仪共进。上嘉
纳，付史馆。寻返故居，作生圹，自为志，语极孤愤。所纂
惟《辽》《金》二史，镂板已成。《宋纪》未竟，年八十九卒，无后。